Ahmad Daud

Seniman Dato' Ahmad Daud Mohamad Hashim (12 Mac 1932 – 11 Jun 2002) ialah seorang penyanyi dan pelakon Melayu Malaysia era 1960-an / 1990-an yang sering mendendangkan lagu-lagu di radio Malaysia. 

Siapa Besar adalah filem pertama Ahmad Daud dengan Shaw Brothers MFP Studio. Kemudian, beliau membintangi filem-filem lain seperti Kacha Permata, Aksi Kuching, Sayang Si Buta (hanya sebagai penyanyi undangan untuk lagu Si Manis Tujoh Belas iringan The Swallows), Pusaka Pontianak (lagu popular: Pontianak iringan kumpulan The Swallows) dan Permintaan Terakhir (filem warna keluaran Studio Merdeka, KL milik Shaw Brothers memegang watak bapa kepada Uji Rashid). 

Ahmad Daud juga ada menerbitkan beberapa album di bawah label Panda Records, khususnya untuk A. Ramlie & Maria Bachok dan Rahimah Rahim. Beliau juga sempat berduet dengan anak saudaranya Rahimah untuk lagu Pakcikku Bergaya (saduran lagu Inggeris iaitu Summerwild).

Beliau juga sempat menjadi DJ sambilan Radio Malaya Singapura, selain mengacarakan rancangan The Ahmad Daud Show di RTM TV1 sekitar tahun 1970-an. 

Fasihnya Ahmad Daud berbahasa Inggeris ialah sebab beliau pernah bersekolah di Penang Free School tempat ayahnya mengajar, juga merupakan guru sekolah P. Ramlee dan Tengku Ahmad Rithauddeen Ismail (bekas Menteri Luar Malaysia). 

Rakaman terakhir beliau ialah untuk rancangan Rollin' Good Times yang disiarkan di Channel 5 (Singapura) pada tahun 1994, di mana beliau bersama Julie Sudiro dan almarhum Rahim Hamid menyampaikan lagu Unforgettable (nyanyian asal Nat King Cole). Kaset dan cakera padat rancangan ini diterbitkan oleh syarikat rakaman Singapura, Hype Records dan dijual di Malaysia dan Singapura.

Ahmad Daud juga adalah pengasas Surau Taman Melawati tempat beliau tinggal hingga ke akhir hayatnya.

Keluarga
Beliau adalah suami kepada seniwati Datin Saadiah dan bapa kepada seniwati Fauziah Ahmad Daud dan Fazlina Ahmad Daud. Beliau mempunyai seorang anak lelaki bernama Fazal Ahmad Daud.

Diskografi

Album
 Mambang Biru (EMI, 2007)

Lagu-lagu
 Jangan Merayu
 Malam Pesta

Filemografi

Filem

Anugerah dan pencapaian
 1984 -  Pingat Ahli Mangku Negara (AMN); 
 1989 -  Pingat Kelakuan Terpuji (PKT); 
 1992 -  Pingat Darjah Setia Pangkuan Negeri (DSPN) membawa gelaran Dato', dianugerahkan oleh Yang Dipertua Negeri Pulau Pinang, Tun Dr Hamdan Sheikh Tahir pada 1992; 
 1992 - Anugerah Penyanyi Sepanjang Zaman oleh Akademi Industri Muzik Malaysia (AIM)
 1994 - Anugerah Wirama AIM
 1997 - Anugerah Khas Juri di Anugerah Bintang Popular Berita Harian.

Rujukan

Pautan luar
 Datuk Ahmad Daud Bin Md. Hashim 
 Mycinema 

Pelakon lelaki Malaysia
Pelakon lelaki Malaysia abad ke-20
Penyanyi lelaki Malaysia
Penyanyi Malaysia 1960-an